คนไทยแห่ใช้ธนาคารออนไลน์
ธปท.เผยยอดธุรกรรมการเงินผ่านดิจิทัลแบงก์กิ้งเพิ่มกระฉูด เกิน 100% โดยเฉพาะผ่านสมาร์ทโฟน
6 มี.ค. 2558

ธปท.เผยยอดธุรกรรมการเงินผ่านดิจิทัลแบงก์กิ้งเพิ่มกระฉูด เกิน 100% โดยเฉพาะผ่านสมาร์ทโฟน
ธนาคารแห่งประเทศไทย (ธปท.) เปิดเผยรายงานธุรกรรมการชำระเงินผ่านทางอินเทอร์เน็ตบนโทรศัพท์มือถือ (โมบายแบงก์กิ้ง) และอินเทอร์เน็ตแบงก์กิ้ง ล่าสุด ณ สิ้นเดือน ธ.ค. 2557 มีอัตราการขยายตัวที่สูงอย่างก้าวกระโดดตามพฤติกรรมที่เปลี่ยนแปลงไปของผู้บริโภคจากความเจริญของเทคโนโลยี
ทั้งนี้ ยอดคงค้างในระบบของผู้ใช้โมบายแบงก์กิ้งมี 3.37 ล้านบัญชี เพิ่มขึ้น 2.21 ล้านบัญชี หรือ 189.5% จากช่วงเดียวกันปีก่อนอยู่ที่ 1.16 ล้านบัญชี มีปริมาณการทำธุรกรรมรวม 12.62 ล้านรายการ เพิ่มขึ้น 6.7 ล้านรายการ หรือ 53.09% จากระยะเดียวกันปีก่อน และมีมูลค่ารายการของธุรกรรมรวม 1.56 แสนล้านบาท เพิ่มขึ้น 7.7 หมื่นล้านบาท หรือ 97.5% จากช่วงเดียวกันของปีก่อนหน้าที่มียอดคงค้าง 7.9 หมื่นล้านบาท
ด้านธุรกรรมการชำระเงินผ่านอินเทอร์เน็ตแบงก์กิ้งมีบัญชีผู้ใช้บริการรวม 8.66 ล้านคน จากระยะเดียวกันปีก่อน 8.03 ล้านบัญชี เพิ่มขึ้น 6.3 แสนบัญชี หรือ 7.85% โดยมีปริมาณธุรกรรม 17.19 ล้านรายการ จากระยะเดียวกันปีก่อน 15.32 ล้านรายการ เพิ่มขึ้น 1.87 ล้านรายการ หรือ 12.2% และมีมูลค่ารายการธุรกรรมรวม 1.75 ล้านล้านบาท จากระยะเดียวกันปีก่อน 1.73 ล้านล้านบาท เพิ่มขึ้น 1.8 หมื่นล้านบาท หรือ 1.04% แม้จะเพิ่มไม่มากแต่ก็เพิ่มต่อเนื่อง
แหล่งข่าวสายระบบชำระเงิน ธปท. เปิดเผยว่า แนวโน้มการเพิ่มขึ้นของการทำธุรกรรมการชำระเงินหรือการเงินผ่านมือถือและอินเทอร์เน็ตเป็นการเปลี่ยนแปลงตามพฤติกรรมของผู้บริโภคที่เลือกใช้บริการที่สะดวก ปลอดภัย และประหยัดเวลา เนื่องจากใช้สมาร์ทโฟนหรือใช้อินเทอร์เน็ตอยู่แล้ว ซึ่งเทรนด์เหล่านี้มีแนวโน้มเพิ่มขึ้นต่อเนื่อง
ดังนั้น ธปท.ต้องปรับหลักเกณฑ์ตามไปด้วย เช่น การเปิดสาขา เดิมถ้าธนาคารขอเปิดสาขาในเมือง 1 สาขา ธปท.กำหนดให้จะต้องเปิดสาขาในถิ่นทุรกันดารด้วย แต่ปัจจุบันอนุญาตให้เปิดสาขาได้ตามความเหมาะสม ไม่ต้องมีการให้บริการเต็มรูปแบบก็ได้ เพื่อลดต้นทุนการดำเนินงาน
นางขวัญเนตร รัตนพฤกษ์ ผู้ช่วยกรรมการผู้จัดการ ธนาคารกสิกรไทย กล่าวว่า ปริมาณธุรกรรมที่เพิ่มขึ้นทำให้ธนาคารต้องปรับตัวและเตรียมบริการไว้รองรับความหนาแน่นในการใช้งานของลูกค้า ขณะนี้มีลูกค้าที่ลงทะเบียนใช้บริการผ่านทางไซเบอร์รวมแล้วประมาณ 5.7 ล้านคน ณ สิ้นปี 2557 เพิ่มขึ้นจากระยะเดียวกันปีก่อนถึง 66%
“จากแนวโน้มที่เพิ่มต่อเนื่องแบงก์ได้เตรียมเพิ่มอินโนเวชั่นในเชิงโมบายแบงก์กิ้งอีก ซึ่งจะทยอยเปิดตัวออกมาในทุกไตรมาสของปีนี้ รวมทั้งจะขยายลูกค้ากลุ่มลูกค้าเอสเอ็มอีและผู้ประกอบการขนาดจิ๋ว ซึ่งเป็นอีกกลุ่มเป้าหมายที่หันมาทำการค้าทางอินเทอร์เน็ต ที่ค้าขายได้ 24 ชั่วโมงมากขึ้นด้วย โดยจะเปิดตัว K Cyber for SMEs ที่ทำธุรกรรมโอนเงินผ่านระบบออนไลน์ได้สูงถึง 10 ล้านบาท ในวันที่ 9 มี.ค.นี้ และจะร่วมมือกับคู่ค้าพันธมิตรในด้านการให้บริการเหล่านี้เพิ่มขึ้นด้วย” นางขวัญเนตร กล่าว